Tokai-moord: Beskuldigde wil borgtog vraDie Tokai-woud. Foto: Skermskoot van Google Maps Die beskuldigdes sou voor landdros Hafisa Mohamed in die Wynberg-distrikshof verskyn het, maar sy was nie Woensdag beskikbaar nie. Hulle het toe voor landdros Goolam Bowa verskyn. Een van die mans, Howard Oliver, gaan tydens die vier se volgende hofverskyning om borgtog aansoek doen. Blöchliger se liggaam is in Maart in die Tokai-woud in Kaapstad gevind nadat sy gaan draf het en nie weer teruggekeer het nie. ŉ Nadoodse ondersoek het getoon Blöchliger is verkrag. Sand is in haar keel gevind en wurgmerke aan haar nek. Sy het glo versmoor toe haar gesig in die grond gedruk is. Vier verdagtes is kort daarna in hegtenis geneem. Die tweede beskuldigde, Jerome Moses, en die vierde beskuldigde, Daniel Easter, is vroeër op borgtog vrygelaat. Oliver en Jonathan Jonas het vroeër aangedui dat hulle nie om borgtog gaan aansoek doen nie. Hulle word van moord, roof met verswarende omstandighede en verkragting aangekla. Staatsaanklaer Rene Uys het intussen aangedui dat hulle Oliver se borgtogaansoek sal teenstaan. Sy het ook gesê hulle is besig met pleitooreenkomste. Moses se borgtogvoorwaardes is intussen verslap sodat hy dwelmrehabilitasie kan ondergaan. Die vier beskuldigdes moet weer op 6 Desember in die hof verskyn.